Google afslører Pixel 4-designet før tid

I et højst overraskende træk har Google nu afsløret designet på sin kommende Pixel 4 smartphone. Det sker efter at der i ugevis har floreret rygter og cirkuleret påstået ægte billeder af telefonen. Googles officielle billede, som ses ovenfor, viser at det nye Pixel-flagskib er udrustet med et firkantet kameramodul, med to kameraer, en dybdesensor og en LED-blitz.

Billedet bekræfter de seneste læk, der netop pointerede at Pixel 4 ville få et firkantet kameramodul – et design som også ventes på Apples kommende iPhone 11-modeller. Google offentliggjorde billedet via et tweet med teksten: ”Nå, da der synes at være en vis interessse, så værsågod. Vent, til du ser hvad den kan. #pixel4”. Her er det originale tweet:

Well, since there seems to be some interest, here you go! Wait 'til you see what it can do. #Pixel4 pic.twitter.com/RnpTNZXEI1
— Made by Google (@madebygoogle) June 12, 2019

Det bliver vældig interessant at finde ud af, hvad telefonen så kan. Så sent som i går skrev vi om, at Pixel 4 sandsynligvis vil blive det første Google-produkt med en avanceret radarteknologi, som er kendt under navnet Projekt Soli – og som Google første gang præsenterede for fire år siden. Teknologien vil gøre det muligt at betjene telefonen uden at berøre den fysisk.

Google plejer traditionelt at lancere sine Pixel-telefoner sent på året, når støvet efter forårets horde af nye Android-telefoner har lagt sig. Det forventes at de nye modeller bliver lanceret omkring oktober måned. Der kommer sandsynligvis to modeller: Pixel 4 og en XL-udgave. Det bliver interessant om Google i år vælger at sælge sine telefoner helt officielt i Danmark.

Google afslører Pixel 4-designet før tid